Liukkaus yllätti kesällä.

Porissa traktorilla ja lannoitteen levittimellä liikkeellä ollut maanviljelijä lannoitti vahingossa satakuntalaisia maanteitä muutamien satojen metrien matkalta.

Osansa saivat niin hiekkapintainen Hankimaantie kuin asfalttinen Kirkkokankaantie Paarnoorissa.

Satakunnan pelastuslaitos sai aluksi tehtävän vaarallisen aineen onnettomuuden nimellä, mutta se muuttui paikan päällä tavalliseksi vahingontorjunnaksi.

– Se on typpipitoinen lannoite, joka on rakeisessa muodossa, ja hyvin liukasta, kertoo päivystävä palomestari Tuomas Kiskola.

Epätyypillinen typpipitoinen ”talvikeli” ei ehtinyt yllättää autoilijoita, sillä maanviljelijä huomasi nopeasti itse, mitä oli päässyt käymään, ja hälytti apua.

Kello oli 13.47.

Kukaan ei ajanut ojaan.

– Harjataan sivuun ja huuhdellaan, Kiskola kertoo.

Normaalioloissa kyseinen lannoite hajoaa maaperään kosteuden vaikutuksesta.